b'\n_START_ARTICLE_\nRealism (kirjandus)\n_START_SECTION_\nRealism kui kirjandusvool\n_START_PARAGRAPH_\nRealism kui kirjandusvool (ka kriitiline realism) kujunes 1830. aastatel, mil kirjanikud v\xc3\xb5tsid sihiks loobuda v\xc3\xa4ljam\xc3\xb5eldistest ja kujutada oma kaasaegset \xc3\xbcmbritsevat tegelikkust. _NEWLINE_Kriitilise realismi otseseks eelk\xc3\xa4ijaks v\xc3\xb5ib pidada 18. sajandi valgustuslikku realismi (Johann Wolfgang von Goethe, Voltaire). Kirjanduses kinnistus realism 19. sajandi romaanis seoses kodanliku elulaadi levimisega. L\xc3\xa4bimurdeni j\xc3\xb5udis see Stendhali romaaniga "Punane ja must" (1831)._NEWLINE_19. sajandi l\xc3\xb5pul levinud naturalismi, mida iseloomustasid robustne, madaldav tegelikkusekujutus ning terav \xc3\xbchiskonnakriitika, peetakse kas realismi \xc3\xa4\xc3\xa4rmuslikuks vormiks v\xc3\xb5i sellega l\xc3\xa4hedalt seotud vooluks._NEWLINE_N\xc3\xb5ukogude Liidus kuulutati marksistliku ideoloogia toel n\xc3\xb5ukogude kirjanduse ainsaks ametlikuks ja lubatud vooluks sotsialistlik realism. Praktikas t\xc3\xa4hendas see tihti n\xc3\xb5ukogude elu ilustamist (eriti stalinismi ajal, n\xc3\xa4iteks Hans Leberechti "Valgus Koordis") v\xc3\xb5i v\xc3\xa4hemalt selle varjuk\xc3\xbclgede mahavaikimist ja probleemide pisendamist (n\xc3\xb5ukogude aja l\xc3\xb5pupoole)._NEWLINE_Kirjanduslik realism on seotud ka realismiga teistel kunstialadel, n\xc3\xa4iteks maalikunstis, skulptuuris ja filmis.'